Գէորգ Պետիկեան

**Գէորգ Պետիկեան** (ծնած է Հալէպ, Սուրիա 27 Յունուար, 1943-ին), Գրող, մտաւորական, հայ լեզուի ու մտքի հանրածանօթ մշակ, երկարամեայ տնօրէն եւ վաստակաշատ դաստիարակ, գրական բեղուն վաստակ ունեցող ու ազգային գործիչ եւ հայ մամուլի անխոնջ աշխատակից:

## Կենսագրութիւն
Գէորգ Պետիկեան՝ ծնած  է 1943-ին Հալէպ, Սուրիա: Նախնական  ուսումը  ստացած է Հալէպի  Ազգ.  Հայկազեան  վարժարանէն  ներս, իսկ երկրորդականը՝ Հալէպի  Ազգ. «Քարէն Եփփէ»  Ճեմարան, ուր եւ  պաշտօնավարած  է, ընթացաւարտ ըլլալէ  ետք:
 
1070- ին հաստատուելով Պէյրութ-Լիբանան, աւարտած է Պէյրութի Սէն Ժոզէֆ  Ֆրանսական  համալսարանի հայագիտական  բաժինը:
 
Դամասկոսի, Հալէպի, Պէյրութի եւ Միացեալ Նահանգներու մէջ աւելի քան յիսուն  տարիներ  ուսուցչական ասպարէզին կողքին ունեցած  է ազգային, հանրային եւ հասարակական  բեղուն գործունէութիւն:

## Գէորգ Պետիկեանի մտքի պարտքը
Գէորգ Պետիկեան պարզօրէն կը բնութագրէ իր տարած աշխատանքը ըսելով՝ «իմս՝ պարզապէս սրտի, խղճի եւ մտքի պարտքս է, որ կը կատարեմ։

Տղոցս միշտ ըսած եմ.- «Եթէ Լիզան կինս է, ապա գիր կամ գրականութիւնը՝ սիրուհիս։»

## Հայ Մամուլի հետ աշխատակցութիւններ
Ան համեստ աշխատակիցն է հայ մամուլին եւ յատկապէս՝ «Ասպարէզ» օրաթերթին, Քանատայի «Հորիզոն» շաբաթաթերթին եւ Պէյրութի «Բագին» գրական պարբերաթերթին:

## Կրթական պաշտօնավարութիւն

1975-1980 տարիները Տիթրոյիթի Ամէնօրեայ վարժարանի հայերէն լեզուի ուսուցիչ եւ պատասխանատու՝ Տիթրոյիթի Հ.Օ.Մ.-ի Ամէնօրեայ վարժարանէն ներս:

1980 մինչեւ 2018. իբրեւ տնօրէն եւ հայերէն լեզուի ուսուցիչ՝ պաշտօնավարած է նախ Հ.Օ.Մ. ի Փասատինայի «Սօսէ», ապա Լա Քրէսէնթա  Հովիտի «Թալին» մասնաճիւղերու Շաբաթօրեայ վարժարաններէն ներս:

## Գրականութիւն
### Երկեր, Պատմուածքներ, Թատերախաղեր
Գէորգ Պետիկեան Ուսուցչական ասպարէզի կողքին ան միշտ զբաղած է գրականութեամբ:
Ցարդ հրատարակած է 9  հատոր-  «Մայթերու Անցորդը»(1999), «Անգոյն  Տերեւներ» (2001), «Գրադարանս»(2004), «Բարեւ Հալէպ»(2007), «Դիմատետրս»(2011), «Պապիկը Կարդալ Չի Գիտեր»(2015), «Սա Մեր Բոլորին Հալէպն է»(2017), «Ես Տեսայ Անին»(2019) եւ «Տարին, որ Անցաւ»(2021):
 
Ան նաեւ հեղինակ է նաեւ երկու թատերգութիւններու -«Փոթորիկ  Գաւաթ Մը Ջուրին մէջ»(2003) եւ «Հարսանիքէն  Առաջ»(2010), որոնք մեծ յաջողութեամբ բեմականացուած են:
 
Ունի անտիպ երկեր եւ վէպ մը, ինչպէս նաեւ թատերախաղերու շարք մը: 
 
Պատրաստած է նաեւ Միօրեայ-(Ուրբաթօրեայ-Շաբաթօրեայ) վարժարաններու  աշակերտութեան յատուկ հայերէն լեզուի, քերականութեան եւ հայոց պատմութեան դասագիրքեր:
 
Հեղինակ է դպրոցական թատերախաղերու եւ  ոտանաւորներու:
Սիրայօժար զբաղած է գրականութեամբ եւ միաժամանակ  աշխատակցելով հայրենի եւ Սփիւռքահայ գրական պարբերաթերթերու եւ ամէնօրեայ մամուլին:

### Գէորգ Պետիկեանի «Բարեւ Հալէպ» նոր երկի գինեձօնը
5 Սեպտեմբեր 2008-ին, Կլէնտէյլի հանրային գրադարանին մէջ տեղի ունեցաւ Գէորգ Պետիկեանի «Բարեւ Հալէպ» նոր երկի գինեձօնը:

Օրուան բանախօսն էր Հալէպէն այս գինեձօնին համար յատուկ ժամանած հրապարակագիր եւ գրող, մեծարեալին նախկին աշակերտուհի Պերճուհի Աւետեանը: Ան գծեց Գէորգ Պետիկեանի անհատական ուրուագիծը՝ 1968-էն սկսեալ, երբ երիտասարդ հեղինակը ոտք կոխած է ուսուցչական աշխատանքի սեմը. ան պատմեց Պետիկեանի լրջութեան եւ միաժամանակ զուարթ նկարագրի, խորիմաստ թելադրանքներու եւ կատակախօսութիւններու մասին:

Մանրամասնութիւններ պատմելով գինեձօնուած երկին մասին՝ Աւետեան ներկայացուց, թէ գիրքը կ՛ընդգրկէ 21 արձակ եւ 4 չափածոյ կտորներ, (ոչ բոլորը, բայց) մեծ մասամբ նուիրուած 40 տարի բաժանումէ ետք հեղինակին Հալէպ այցելութիւն-ուղեւորութեան՝ վերադարձին դէպի այդ պարզունակ կեանքը եւ պարզունակ, բայց շատ մարդասէր բնակիչները:

Գիրքին մէջ տեղ գտած են նաեւ ամերիկեան միջավայրէն քաղուած միջադէպեր եւ մտորումներ: Նկարագրութիւններուն յուզականութիւնը խորապէս տպաւորիչ դարձուցած է գիրքին բոլոր կտորները: Աւետեան իր ելոյթը եզրափակեց, ըսելով. ««Բարեւ Հալէպ»ը ջերմացուց Սփիւռքի գրականութեան գորշ երկինքը»:

### ԳԷՈՐԳ ՊԵՏԻԿԵԱՆԻ »ԴԻՄԱՏԵՏՐՍ« ԳԻՐՔԻՆ ՇՆՈՐՀԱՀԱՆԴԷՍԸ
19 Դեկտեմբեր, 2012-ի, երեկոյեան ժամը 7-ին, Ազգային Առաջնորդարանի «Տիգրան եւ Զարուհի Տէր Ղազարեան» սրահին մէջ, «Ասպարէզ» օրաթերթի խմբագրութեան եւ Ազգային Առաջնորդարանի Մշակութային-Դաստիրակչական Յանձնախումբին կազմակերպութեամբ, տեղի ունեցաւ ծանօթ հրապարակագիր, ուսուցիչ ու գրող Գէորգ Պետիկեանի նորագոյն գիրքին՝ «Դիմատետրս» հատորին ողջունահանդէսը: Ձեռնարկը կը վայելէր Թեմիս բարեխնամ Առաջնորդ Բարձր. Տ. Մուշեղ Արք. Մարտիրոսեանի հովանաւորութիւնն ու ներկայութիւնը: Ներկայ էին Կրօնական Ժողովի ու Ազգային Վարչութեան անդամներ, գրողներ, մշակոյթի գործիչներ եւ մեծ թիւով գրասէր հասարակութիւն։ Հատորին ներկայացման կողքին, կիրարկուեցաւ գեղարուեստական յայտագիր։

Առաջնորդ Սրբազանը նկատել տուաւ, որ Գէորգ Պետիկեանի ծննդավայր Հալէպը կարեւոր տեղ ունի ո՛չ միայն անոր գրականութեան մէջ, այլ նաեւ յետեղեռնեան մեր կեանքին մէջ, եղած է բազմաթիւ այլ հայօճախներու մայրը եւ աւիշի աղբիւրը։

Հալէպ՝ **Մեր Հէքեաթային Քաղաքը**

### ԳԷՈՐԳ ՊԵՏԻԿԵԱՆԻ  «Ես Տեսայ Անին» ԳԻՐՔԻՆ ՇՆՈՐՀԱՀԱՆԴԷՍԸ

Հինգշաբթի, 25 Յուլիս 2019-ի կէսօրէ ետք ժամը 3-ին, Երեւանի «Ա. Իսահակեան»ի անուան գրադարանի սրահին մէջ տեղի ունեցաւ Ամերիկաբնակ ծանօթ գրող, մտաւորական եւ կրթական մշակ Գէորգ Պետիկեանի նոր լոյս ընծայած՝ «Ես Տեսայ Անին» հատորի շնորհահանդէսը։ Ձեռնարկին, հեղինակին եւ իր կնոջ կողքին ներկայ էին Պետիկեանի Երեւանաբնակ նախկին աշակերտ-աշակերտուհիներէն շատեր, Հալէպի Ազգ. Քարէն Եփփէի ճեմարանականներ, հայրենի մտաւորականներ եւ հալէպցի ու հայրենի մշակութասէրներու հոծ բազմութիւն մը։

Պէտք է նշել, որ երեկոն նախաձեռնած էին Ա. Ի. անուան գրադարանի տնօրէնուհի՝ Յասմիկ Կարապետեանը, Բանասիրական Գիտութիւններու Դոկտոր՝ Մարգարիտա Խաչատրեանն ու ծանօթ մտաւորական Գէորգ Եազըճեան՝ միասնաբար։ Իբրեւ օրուան յայտագիր նախ Այիդա Ասատուրեան ընթերցեց հատորէն «Խոստովանանք» պատմուածքը, յետոյ յաջորդաբար խօսք առին Գէորգ Եազըճեանը, Ջուլիետա Գալստեանը, լրագրողներու միութեան անդամ՝ Մարիամ Ստեփանեանը եւ ապա Դոկտոր Խաչատրեանը։ Բոլոր խօսք առնողներն ալ հատորէն յատուկ պատմուածքներ կարդացին եւ միեւնոյն ժամանակ վեր առին Պետիկեան արեւմտահայ գրողի տաղանդն ու ոճը, անոր սահուն եւ հիւմուրոտ լեզուն, անոր կեանքն ու ցարդ հրատարակած 7 հատորներէն բխող սփիւռքահայ գրողի արժէքը։

Վերջին՝ սրտի իր խօսքով ելոյթ ունեցաւ հեղինակ Գէորգ Պետիկեան՝ մեծապէս տպաւորելով ներկաները, որմէ ետք մակագրեց իր նուիրած բոլոր հատորները։

### Գէորգ Պետիկեան՝ Հայաստանի Գրողներու Միութեան Անդամ
2015-էն ի վեր անդամ է «Հայաստանի Գրողների Միութեան»:

## Պարգեւ՝ «Մայրենի Դեսպան»ի շքանշան

2015-ին Լոս Անճելըսի մէջ հանդիսաւոր կերպով պարգեւատրուած է Հ.Հ. Սփիւռքի Նախարարութեան «Մայրենի Դեսպան» շքանշանով։

17 Մայիս 2015-ի,նախաձեռնութեամբ Ամերիկայի Խարբերդ մշակութային միութեան, իր յիսնամեայ վաստակին առ ի գնահատանք եւ երախտագիտութիւն, յատուկ հանդիսութեամբ պարգեւատրուեցաւ ՀՀ սփիւռքի նախարարութեան «Մայրենի Դեսպան»ի շքանշանով:

ՀՀ Լոս Անճելըսի գլխաւոր հիւպատոսութեան ներկայացուցիչ Վալերի Մկրտումեան իր կարգին, նախ բեմ հրաւիրեց յոբելեար Գէորգ Պետիկեանը եւ ապա իր սրտի խօսքով շեշտեց հայ մշակոյթի արժէքն ու անոր անհրաժեշտութիւնն ու էականութիւնը մեր ժողովուրդի կեանքին մէջ։ Մկրտումեան նաեւ մեծապէս գնահատեց հայ մշակոյթի սպասարկու եւ խնկարկու Պետիկեանի խոնջէնքը եւ յատկապէս անոր հայ գրողի, մտաւորականի եւ հայ ուսուցիչի վաստակը, ապա սրահի խանդավառ մթնոլորտին եւ ծափողջոյններու տարափին մէջ, անոր կուրծքը զարդարեց ՀՀ սփիւռքի նախարարութեան «Մայրենի Դեսպան»ի շքանշանով՝ ընթերցելէ ետք անոր համապատասխան վկայագիրը:

Ձեռնարկին, Վաչէ արք. Յովսէփեանի կողքին, ներկայ էին նաեւ թեմակալ երկու առաջնորդներու ներկայացուցիչները, ՀՀ Լոս Անճելըսի գլխաւոր հիւպատոսի ներկայացուցիչ Վալերի Մկրտումեան, Լոս Անճելըսի քաղաքապետական խորհուրդի անդամ Փօլ Գրիգորեան, Կլենտէյլի քաղաքապետ Արա Նաճարեան, հայ մամուլի ներկայացուցիչներ, Մաշտոց քոլեճի հիմնադիր-տնօրէն դոկտ. Կարպիս Տէր Եղիայեան, գաղութիս Համազգայինի ինչպէս նաեւ Մարաշի, Պէյլանի, Այնթապի եւ Հաճընի հայրենակցական, մշակութային միութիւններու, նաեւ ՀՕՄի ներկայացուցիչներ եւ Պետիկեանի ընտանեկան պարագաներն ու ազգականները, Հալէպի ճեմարանական անոր ընկերներն ու աշակերտ-աշակերտուհիները, շրջանէն մտաւորականներ, անոր դասընկերները, վարժարաններու ուսուցիչներն ու ուսուցչուհիները եւ շուրջ 250 հիւրեր եւ մշակութասէրներ:

## Գնահատագիրներ

17 Մայիս, 2015-ի, Գէորգ Պետիկեանի յիսնամեայ վաստակին առ ի գնահատանք եւ երախտագիտութիւն, Լոս Անճելըսի քաղաքապետութեան անդամ Փօլ Գրիգորեան նախ արտասանեց իր սրտի խօսքը՝ վեր առնելով Խարբերդն ու Պետիկեան խարբերդցիին արժանիքները, ապա անձամբ կարգով յանձնեց հետեւեալ գնահատագիրները՝

* S.S. House of Representative Adam B. Schiff-էն
* County of Los Angeles 5 Supervisors-ներու ստորագրութեամբ,
* Board of Supervisors County of Los Angeles Michael D. Antonovich-էն,
* City of Los Angeles-Paul Krikorian-էն,
* California State Senate-Carol Sue-էն,
* California Legislature, Assembly, Khatchik H. Katcho Achadjian-էն
* California Legislature, Assembly, Make Gatto-էն
* Mashdots College Lifetime Achievement Award, Garbis Der Yeghiayan, PhD-էն,
* City of Glendale, Mayor Ara Najarian-էն։ Այս վերջինը՝ Կլենտէյլի քաղաքապետ Արա Նաճարեան իր սրտի խօսքէն ետք անձամբ յանձնեց:

## Աղբիւրներ
* ԳԷՈՐԳ ՊԵՏԻԿԵԱՆ
* Գէորգ Պետիկեան Պարգեւատրուեցաւ ՀՀ Սփիւռքի Նախարարութեան «Մայրենի Դեսպան» Շքանշանով
* Գինեձօն Գէորգ Պետիկեանի «Բարեւ Հալէպ» Գիրքին
* Գ. ՊԵՏԻԿԵԱՆԻ »ԴԻՄԱՏԵՏՐՍ« ԳԻՐՔԻՆ ՇՆՈՐՀԱՀԱՆԴԷՍԸ 
* Գրող, Հրապարակագիր Գէորգ Պետիկեան Իր Յիսնամեայ Վաստակին Համար Պարգեւատրուեցաւ «Մայրենիի Դեսպան» Շքանշանով
* Երեւանի մէջ Գէորգ Պետիկեան «Ես Տեսայ Անին» հատորի շնորհանդէսը պսակուեցաւ Յաջողութեամբ 
* Ողջո՛յն Քե՛զ, Հա՛յ Զինուոր
* Տարին, Որ Անցաւ (Հեղինակ Գէորգ Պետիկեան)

## Պատկերասրահ

Kevork Bedigian Lisa Bairamian Arch Bishop Shahan Kandaharian Chake Mangassarian Berdjouhi Avedian Aleppo 2010 August.jpg
Kevork Bedigian and his wife Lisa Bairamian 3rd August 2010.jpg


## Ծան0թագրութիւններ

## Արտաքին յղումներ
* Գէորգ Պետիկեան՝ Հայաստանի Գրողներու Միութեան Անդամ
* Գանձասար ԳԷՈՐԳ ՊԵՏԻԿԵԱՆ
* «Բարեւ Հալէպ» Հեղինակ Գէորգ Պետիկեան
* ԱՍՊԱՐԷԶ «ԳՐՈՂԻ ԱՆԿԻՒՆ» ԳԷՈՐԳ ՊԵՏԻԿԵԱՆ
* Ո՞ՒՐ ԵՐԳԵԼ ԵՒ Ո՞ՒՐ ԱՂՕԹԵԼ ԳԷՈՐԳ ՊԵՏԻԿԵԱՆ Մոնթրէալի «Հորիզոն» շաբաթաթերթի գրական յաւելուածն է։
* «Պապիկը Կարդալ Չի Գիտեր» (Գէորգ Պետիկեան, 2015)
* Գէորգ Պետիկեան Գ. Պետիկեան, 2004 - 160 pages
* Ո՞Վ ՊԻՏԻ ՓՐԿԷ ՍՈՒՐԻԱՆ Գէորգ Պետիկեան 2013 
* ՀՕՄի «Թալին» Մասնաճիւղի Շաբաթօրեայի Աշակերտները Այցելեցին Ազգ. Առաջնորդարան տնօրէն Գէորգ Պետիկեան
* Սրտի խօսք` Արամայիս Սահակեանի յիշատակին Գէորգ Պետիկեան
* Հատորի Մը Ծնունդը Գէորգ Պետիկեան 
* ՅԱՐԳԱՆՔԻ ՏՈՒՐՔԻՍ ԿՑՈՒԱԾ՝ ԲԱՐԻ ՄԱՂԹԱՆՔՆԵՐՍ 19 Դեկտեմբեր 2018 Գէորգ Պետիկեան 
* «Պապիկը Կարդալ Չի Գիտեր» (Գէորգ Պետիկեան, 2015) 

Ստորոգութիւն:Հայ ուսուցիչներ
Ստորոգութիւն:Հայ արձակագիրներ
Ստորոգութիւն:Հայ թատերագիրներ
Ստորոգութիւն:Հայ հրապարակագիրներ